46บจ.เสี่ยง5นิคมฯจมน้ำ
ตลาดเตือน 46 บจ.เสี่ยง หากนิคมฯ อีก 5 แห่งจมน้ำ อมตะฯ โรดโชว์ ยุโรปเรียกความเชื่อมั่น
22 ต.ค. 2554

ตลาดเตือน 46 บจ.เสี่ยง หากนิคมฯ อีก 5 แห่งจมน้ำ อมตะฯ โรดโชว์ ยุโรปเรียกความเชื่อมั่น
นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย (ตลท.) เปิดเผยว่า บริษัทจดทะเบียน (บจ.) 46 บริษัท ซึ่งตั้งอยู่ในนิคมอุตสาหกรรม 5 แห่งที่ยังอยู่ในพื้นที่เสี่ยงน้ำท่วม คือ นิคมบางชัน มี บจ. 4 แห่ง ลาดกระบังมี 9 บริษัท นิคมบางปู มี บจ. 15 แห่ง เวลโก มี บจ. 6 แห่ง และเกทเวย์ มี บจ. 2 แห่ง 
ด้านนิคมฯ ที่จมน้ำแล้วมี บจ. 67 บริษัท ได้รับผลกระทบนับรวมกองทุนรวมอสังหาริมทรัพย์ 10 กอง ซึ่งมีสัดส่วน 11-12% ของตลาด ยังไม่นับรวม บริษัท เอสวีไอ และบริษัท ดราโก้ พีซีบี ในนิคมฯ บางกะดี 
นางวราภรณ์ วัชรานุเคราะห์ ผู้อำนวยการฝ่ายบริหารลงทุน บริษัท อมตะ คอร์ปอเรชัน กล่าวว่า วันที่ 22 ต.ค. บริษัทจะเดินทางไปโรดโชว์แถบประเทศยุโรป ตามคำเชิญของแมคควอรี พบกับกองทุนต่างประเทศ 10 ราย ซึ่งน่าจะสอบถามสถานการณ์น้ำท่วมและวิสัยทัศน์ในการทำนิคมฯ 
ตลาดหุ้นพลิกมาบวก 7.24 จุด ดัชนีปิดที่ 916.34 จุด แต่มูลค่าซื้อขายบางตา เพียง 16,862 ล้านบาท หลังต่างชาติซื้อมากถึง 1,150 ล้านบาท
ตลาดหลักทรัพย์รายงานตลาดในไตรมาส 3 พบว่าต่างชาติขายหุ้น ทำให้ดัชนีปิดที่ 916.21 จุด ลดลง 11.29% จากสิ้นปี 2553 ส่งผลให้พีอีตลาดอยู่ที่ 10.35 เท่า และอัตราเงินปันผลตอบแทนสูงถึง 4.61%